b'\n_START_ARTICLE_\nVoitto Sulander\n_START_PARAGRAPH_\nVoitto Sulander (1. tammikuuta 1928 Helsinki \xe2\x80\x93 14. syyskuuta 2016 Helsinki) oli suomalainen urheilutoimittaja, joka ty\xc3\xb6skenteli 36 vuoden ajan Helsingin Sanomien urheilutoimituksessa._NEWLINE_Sulander opiskeli voimistelunopettajaksi, mutta siirtyi heti valmistumisensa j\xc3\xa4lkeen vuonna 1954 Helsingin Sanomien palvelukseen. Vuodesta 1970 l\xc3\xa4htien h\xc3\xa4n ty\xc3\xb6skenteli lehden urheilutoimituksen uutisp\xc3\xa4\xc3\xa4llikk\xc3\xb6m\xc3\xa4 aina el\xc3\xa4kkeelle j\xc3\xa4\xc3\xa4miseens\xc3\xa4 vuoteen 1990 saakka. Sulander seurasi erityisesti jalka- ja j\xc3\xa4\xc3\xa4palloa. H\xc3\xa4n raportoi Helsingin Sanomille seitsemist\xc3\xa4 jalkapallon MM-kilpailuista vuosina 1958\xe2\x80\x931986 sek\xc3\xa4 16:a j\xc3\xa4\xc3\xa4pallon MM-kilpailuista 1957\xe2\x80\x931989. Lis\xc3\xa4ksi Sulander kirjoitti pikaluistelun maailmanmestaruuskilpailuista 23 kertaa ja seurasi paikan p\xc3\xa4\xc3\xa4ll\xc3\xa4 kahdet kes\xc3\xa4- ja kahdet talviolympialaiset. J\xc3\xa4\xc3\xa4pallokirjan toimituskuntaan Sulander kuului vuodet 1981\xe2\x80\x931994. H\xc3\xa4nelle my\xc3\xb6nnettiin muun muassa Suomen Palloliiton ja Suomen J\xc3\xa4\xc3\xa4palloliiton kultaiset ansiomerkit. _NEWLINE_Omalla urheilu-urallaan Sulander pelasi jalkapalloa ja j\xc3\xa4\xc3\xa4palloa. Jalkapallossa h\xc3\xa4net valittiin vuonna 1954 Helsingin kaupunkijoukkueeseen, joka kohtasi jugoslavialaisen Hajduk Splitin. J\xc3\xa4\xc3\xa4pallossa Sulander edusti Helsingin Ponnistusta sek\xc3\xa4 Helsingin Jyry\xc3\xa4, jonka riveiss\xc3\xa4 h\xc3\xa4n saavutti Ty\xc3\xb6v\xc3\xa4en Urheiluliiton mestaruuskilpailuiden hopeaa vuosina 1950 ja 1951._NEWLINE_1990-luvun alussa Sulander ideoi Stadin Slangi -kulttuuriyhdistyksen Klaus Bremerin kanssa, ja oli my\xc3\xb6hemmin perustamassa yhdistyst\xc3\xa4 vuonna 1995. H\xc3\xa4n toimi my\xc3\xb6s Stadin Slangi ry:n ensimm\xc3\xa4isen\xc3\xa4 puheenjohtajana sek\xc3\xa4 yhdistyksen julkaiseman Tsilari-lehden p\xc3\xa4\xc3\xa4toimittajana vuosina 1995\xe2\x80\x931996.'